บาทเปิด 34.78 แนวโน้มยังอ่อนค่า
เงินบาทเช้านี้ไหลต่อมาที่ 34.78 แนวโน้มยังอ่อนค่า หลังดอลล์แข็ง-ราคาทองลง
23 ก.ค. 2558

เงินบาทเช้านี้ไหลต่อมาที่ 34.78 แนวโน้มยังอ่อนค่า หลังดอลล์แข็ง-ราคาทองลง
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 34.73 บาท/ดอลลาร์ อ่อนค่าต่อเนื่องจากช่วงเย็นวานนี้ที่ระดับ 34.64/66 บาท/ดอลลาร์ เนื่องจากมีแรงซื้อดอลลาร์จากผู้ค้าทองคำในประเทศหลังราคาทองคำในตลาดโลกลดลง ขณะที่ดอลลาร์ยังแข็งค่าเนื่องจากตัวเลขเศรษฐกิจสหรัฐเมื่อคืนนี้ออกมาดี โดยเมื่อเวลา 09.15 น.เงินบาทอยู่ที่ระดับ 34.78 บาท/ดอลลาร์ 
"เช้านี้อ่อนค่าไปมากทำนิวไฮในรอบกว่า 6 ปี หลังราคาทองคำในตลาดโลกลดลง ทำให้มีแรงซื้อดอลลาร์จากผู้ค้าทองคำในประเทศเข้ามามาก" นักบริหารเงิน ระบุ
นักบริหารเงิน ประเมินทิศทางเงินบาทวันนี้ยังคงอ่อนค่าต่อเนื่อง โดยมองกรอบการเคลื่อนไหวไว้ระหว่าง 34.70-34.85 บาท/ดอลลาร์
"ทิศทางยังอ่อนค่าต่อเนื่อง แต่หากบาทเข้าใกล้ 35.00 บาท/ดอลลาร์ น่าจะมีแรงเทขายดอลลาร์จากผู้ส่งออกเข้ามา" นักบริหารเงิน กล่าว